Eelnõu 16.06.2022

Esitaja: vallavalitsus

Ettekandja: vallavanem Mikk Järv



**KANEPI VALLAVOLIKOGU**

**MÄÄRUS**

Kanepi 16.06.2022 nr 1-2/

**Kanepi Vallavolikogu 21.04.2022 määruse nr 7 „Eluasemekulude piirmäärad toimetulekutoetuse määramisel“ muutmine**

Määrus kehtestatakse sotsiaalhoolekandeseaduse § 133 lõike 6 alusel.

**§ 1. Kanepi Vallavolikogu 21.04.2022 määruses nr 7 „Eluasemekulude piirmäärad toimetulekutoetuse määramisel“ tehakse järgmine muudatus:**

1) paragrahvi 2 täiendatakse punktiga 11 järgmises sõnastuses:

„11  eluaseme soetamiseks võetud laenu tagasimakse, mis sisaldab ka laenu intressi ja kohustusliku eluasemekindlustuse makset kuni 3 eurot 1m² kohta kuus;“

**§ 2. Rakendussätted**

Määrus jõustub 01. juulil 2022. a.

Piret Rammul

volikogu esimees

**SELETUSKIRI**

Kanepi Vallavolikogu määruse eelnõule

**Kanepi Vallavolikogu 21.04.2022 määruse nr 7 „Eluasemekulude piirmäärad toimetulekutoetuse määramisel“ muutmine**

Riigikogu võttis 18.mail 2022. a vastu perehüvitiste seaduse, sotsiaalhoolekande seaduse ja teiste seaduste muutmise seaduse, millega muuhulgas täiendatakse sotsiaalhoolekande seaduse (edaspidi SHS) § 133 lõiget 5 punktiga 11, mille kohaselt on võimalik eluasemekuluna arvesse võtta ka eluaseme soetamiseks võetud laenu tagasimakset, mis sisaldab ka laenu intressi ja kohustusliku eluasemekindlustuse makset (edaspidi eluasemelaen). **Muudatus jõustub 1. juuli 2022.**

Seaduse eelnõu seletuskirja kohaselt on toimetulekutoetuse regulatsiooni muutmise eesmärk toetada eluaseme soetamiseks laenu võtnud peresid sarnastel alustel nende peredega, kes tasuvad igakuiselt eluaseme kasutamise eest üüri, vähendades nii majanduslike raskuste ulatust (sh täiendavate võlgnike lisandumist) ja vältides eluaseme kaotamist. Muudatuste eesmärk on muuta toimetulekutoetuse süsteemi nii, et tagada vähekindlustatud perede parem majanduslik toimetulek olukorras, kus pere on sattunud näiteks töötuks jäämise tõttu majanduslikesse raskustesse ning neil on vaja tasuda ka eluasemelaenu tagasimakseid.

Eluasemelaenu võetakse toimetulekutoetuse arvestamisel arvesse:

* selle eluaseme korral, kus toimetulekutoetuse taotleja alaliselt elab
* eluasemelaenu on võtnud toimetulekuteotuse taotleja ise või ühises eluruumise elav ühise majapidamisega isik;
* ära on kasutatud maksepuhkus või ei ole maksepuhkust võimaldatud;
* ei ole sõlmitud eluasemelaenu makseraskuste ennetamiseks vabatahtlikku kindlustust või see ei kata täies ulatuses eluaseme soetamiseks võetud laenu tagasimakset.

 Eluaseme soetamiseks võetud laenu tagasimakseid võetakse toimetulekutoetuse arvestamisel arvesse **kuni kuus kuud kalendriaasta jooksul.**

Vastavalt SHS § 133 lõikele 6 tuleb kohaliku omavalitsuse üksustel kehtestada toimetulekutoetuse määramiseks sama paragrahvi lõikes 5 nimetatud kulude piirmäärad. Sellest tulenevalt peab kohalik omavalitsus kehtestama piirmäära ka eluaseme soetamiseks võetud laenu tagasimaksele.

Eluasemelaenu tagasimaksele tuleb kehtestada üks piirmäär arvestades piirmäära summas nii laenu põhiosa, intresse ja kohustusliku eluasemekindlustust.

Seaduse eelnõu seletuskirjas on antud soovitus, et seaduse muudatuse eesmärgi täitmiseks peaks toimetulekutoetuse raames **üüri piirmäär ehk ruutmeetrile kehtestatud hind olema võrdne eluaseme soetamiseks võetud laenu kehtestatud piirmääraga**. Sellisel juhul ei tehta vahet üüril ja pangalaenu tagasimaksel ning mõlema hüvitise arvutamise aluseks on pereliikmete arv, ühele liikmele ette nähtud sotsiaalselt põhjendatud norm (vastavalt elamuseaduse § 7 lg 1 p 3) ja kohaliku omavalitsuse kehtestatud piirmäär (EUR/m²). Sarnaselt üürikulude arvesse võtmisega toimetulekutoetuse arvestamisel, ei pruugi ka eluaseme soetamiseks võetud laenu tagasimakse koos intressi ja kohustusliku eluasemekindlustuse maksega saada eluasemekulude hulgas arvesse võtta täies ulatuses, vaid osaliselt.

Kanepi Vallavolikogu kehtestas 21.04.2022 määrusega nr 7 eluasemekulude piirmäärad toimetulekutoetuse määramisel, millega on kinnitatud korteriüüri piirmääraks kuni 3 eurot 1m² kohta kuus. Eeltulevast lähtudes on eelnõuga esitatud ettepanek määrata  eluaseme soetamiseks võetud laenu tagasimakse, mis sisaldab ka laenu intressi ja kohustusliku eluasemekindlustuse makset piirmääraks toimetulekutoetuse arvutamisel **kuni 3 eurot 1m² kohta kuus**.

Eelnõu koostas sotsiaalnõunik Terje Lihtsa.